Ellen Trane Nørby (V), 2009-03-24:
I Venstre hilser vi det velkommen, at der med planen sættes 15 konkrete mål for ligestilling frem til 2015, og det er vel at mærke 15 meget væsentlige områder, 15 meget ambitiøse områder, hvor regeringen jo også forpligter sig til at der skal ske en konkret udvikling.
I Venstre hilser vi det velkommen, at den her perspektiv- og handlingsplan ikke bare lægger op til, at vi nu sætter nogle mål for det kommende år, for vi ved alle sammen, at udvikling og resultater også på ligestillingsområdet forudsætter, at vi ikke hvert år sætter nye mål, at vi ikke hvert år vender kajakken hundrede og firs grader, men at vi i stedet for holder fast også ved de lange, seje træk.
Ligestillingsdebatten her i 2009 er jo i høj grad ikke en enkeltsagsdebat, den handler ikke udelukkende om 2-3 konkrete ændringer i samfundet.
Det er en debat, som strækker sig politisk meget videre omkring.
Ligestilling er også holdningsbearbejdelse i det danske samfund.
Ligestillingsdebatten handler også om, at cheferne opfordrer de mandlige ansatte til at tage deres del af barselorloven og gør det til normen på arbejdspladsen, at både kvinder og mænd tager aktivt del i nogle måneder af deres barns første leveår.
Man udelukker heller ikke på forhånd kvinder fra at nå topstillinger, fordi man tror, de ikke er interesserede, når de har børn og familie, der skal passes og plejes.
På samme måde er vi også nødt til at have fokus på, at når der skal udpeges personer til bestyrelsesposter, må der ikke ligge en automatreaktion til grund for udpegningen; vi må sikre, at det bliver synliggjort, at det, for at den gode bestyrelse kan fungere, også ofte kræver, at der bliver kigget på tingene både fra den ene og den anden side.
Ud over det med flere kvinder i bestyrelserne kommer det på tale med flere kvinder i politik og i høj grad i kommunalpolitik.
Der er ingen tvivl om, at det er et demokratisk problem, hvis den valgte forsamling ikke bredt afspejler den befolkningsgruppe, den skal repræsentere.
Det er jo ikke nødvendigvis, fordi kvinder stemmer på kvinder og mænd stemmer på mænd, men vi ser desværre en tendens til, at der ikke er kvinder nok, der stiller sig til rådighed på listerne til kommunalvalget.
Og derfor er vi i Venstre glade for det fælles initiativ, der er taget, og som ligestillingsministeren har sat sig i spidsen for, for at sikre, at vi forhåbentlig får flere kvinder i kommunalpolitik.
Det er vigtigt, at vi får løftet procentdelen af kvinder fra de lidt over 27 pct., der i dag er repræsenteret i kommunalbestyrelserne, til et væsentlig højere tal.
Og det er også vigtigt, at vi tager fat i alle partier og opfordrer kvinderne til at være mere aktivt til stede på vores lister.
Ligestillingsproblematikkerne spænder bredt, og det synes jeg i høj grad også at perspektiv- og handlingsplanen viser.
Inden for undervisningssektoren har vi i mange år haft et system, der uddannelsesmæssigt måske har favoriseret piger frem for drenge.
Den danske folkeskole har måske været bedre til de stillesiddende piger end til de drenge, der var lidt for meget gang i.
Derfor er det også vigtigt, at vores ligestillingsdebat kommer til at handle om mange brede perspektiver i samfundet, så det ikke kun er en ligestillingsminister, der tager ansvaret, men at det ansvar bliver taget af samtlige ministerier og samtlige instanser i samfundet, og der synes vi fra Venstres side, at den perspektiv- og handlingsplan, som ligestillingsministeren har fremlagt, også viser, at de øvrige ministerier er forpligtet til at tage og forpligter sig selv til at tage en større del af ansvaret.
Hvis nogle af de konkrete punkter i perspektiv- og handlingsplanen skal fremhæves, mener vi fra Venstres side, at der, som det også gøres klart i planen, skal sættes massivt ind på netop det område, der handler om forskellen mellem mænds og kvinders livsindkomst; vi ved, at kvinder i livsindkomst tjener op til en femtedel mindre end mænd.
Det er klart noget, der skal fokus på, og det er klart noget, som vi skal arbejde med, så forskellen mellem mænds og kvinders livsindkomst reduceres.
Det bekymrer os også i Venstre, at flere og flere drenge med indvandrerbaggrund ikke gennemfører en ungdomsuddannelse, og vi tror, det er et vigtigt punkt også at måle på i perspektiv- og handlingsplanen, for det er et punkt, som, hvis vi ikke får det rettet op nu og lagt en strategi for det, vil gøre, at vi vil stå med nogle massive problemer.
Det næste er det punkt, der handler om, at der er sket et fald i partnervold.
I Venstre glæder det os, at antallet af kvinder, der bliver udsat for vold, på årsbasis er gået ned fra omkring 42.000 til 28.000 i dag.
Vi er også glade for, at der er kommet et mere massivt fokus på, at de her tilfælde skal anmeldes, og at der er kommet mere fokus på, at der desværre også er kvinder, der slår mænd, og vi er glade for, at der i det hele taget er kommet et massivt fokus på vold i nære relationer.
For der er ingen tvivl om, at kvinder og mænd skal kunne leve trygt uden frygt for vold i nære relationer.
Fra Venstres side er vi også glade for, at der bliver sat meget fokus på mænds sundhed og på, at middellevetiden for befolkningen skal forlænges, for med det viser perspektiv- og handlingsplanen, at der ikke bare tænkes enstrenget, men at der tænkes i en bred vifte af initiativer.
Og det glæder os også, at regeringen med den perspektiv- og handlingsplan, der nu fremlægges, ikke bare tror, at det er små skridt, vi kan tage over det næste år, men sådan set lægger op til en ambitiøs plan helt frem til 2015.
Så fra Venstres side kan vi kun hilse ligestillingsministerens perspektiv- og handlingsplan meget velkommen, vi glæder os til at være med til at følge op på de initiativer, der ligger i handlingsplanen, og vi glæder os også til, at ligestillingsdebatten forhåbentlig over de næste 6 år, som der er lagt op til, kan få et meget mere systematisk fokus på de initiativer, der bliver taget fra statslig side, og kan skabe en meget større forpligtelse også for de øvrige ministeriers vedkommende, når det handler om at forbedre ligestillingen i Danmark.